Da sangeren Mads Langer forleden ved prisoverrækkelsen til musikernes Gaffa-fest holdt en indigneret tale til Lars Løkke, gjorde han to ting, som er typiske for den kreative klasse: Først og fremmest solidariserede han sig med den etniske underklasse ved at tage afstand fra ’den fremmedfjendske’ regering.

Dernæst solidariserede han sig med sin egen klasse ved at kritisere politikerne for at begrænse studerende i at tage sabbatår og to uddannelser.

Udsagnene var sympatiske og velmente, og hele salen af kreative musiksjæle rejste sig spontant op og gav sangeren klapsalver. Sejt! Hvor er han bare modig, har man formentlig sagt til sidemanden.